钦定古今图书集成/方舆汇编/边裔典/第066卷 > 唐
## 钦定古今图书集成/方舆汇编/边裔典/第066卷 > 唐

### 太宗贞观 年僧元奘游西域至师子国

按《唐书》。不载。按《大唐西域记》。僧伽罗国。〈唐言执师子非印度
之境〉周七千馀里。国大都城周四十馀里。土地沃壤，气
序温署，稼穑时播，花果具繁，人户殷盛，家产富饶。其
形卑黑，其性犷烈，好学尚德，崇善勤福。此国本宝渚
也，多有珍宝，栖止鬼神。其后南印度有一国王女，娉
邻国，吉日送归。路逢师子，侍卫之徒，弃女逃难。女在
轝中，心甘丧命。时师子王负女而去，入深山，处幽谷，
捕鹿采果，以时资给。既积岁月，遂孕男女形貌同人，
性种畜也。男渐长大，力格猛兽，年方弱冠，人智斯发，
请其母曰：“我何谓乎？父则野兽，母乃是人，既非族类，
如何配偶？”母乃述昔事以告其子。子曰：“人畜殊途，宜
速逃逝。”母曰：“我先已逃，不能自济。”其子于后逐师子
父登山逾岭，察其游止可以逃难。伺父去已，遂担负
母妹下趍人里。母曰：“宜各慎密，勿说事源，人或知闻，
轻鄙我等。”于是至父本国，国非家族，宗祀已灭，投寄
邑人。人谓之曰：“尔曹何国人也？”曰：“我本此国，流离异
域，子母相携，来归故里。”人皆哀愍，更共资给。其师子
王，还无所见，追恋男女，愤恚既发，便出山谷，往来村
邑，咆哮震吼，暴害人物，残毒生类，邑人辄出，遂取而
杀。击鼓吹贝，负弩持矛，群从成旅，然后免害。其王惧
仁化之不洽也，乃纵猎者，期于擒获。王躬率四兵，众
以万计，掩薄林薮，弥跨山谷，师子震吼，人畜辟易。既
不擒获，寻复招募，其有擒执师子除国患者，当酬重
赏，式旌茂绩。其子闻王之令，乃谓母曰：“饥寒已甚，宜
可应募，或有所得，以相抚育。”母曰：“言不可若是。彼虽
畜也，犹谓父焉，岂以艰辛而兴逆害？”子曰：“人畜异类，
礼义安在？既以违阻，此心何冀？”乃袖小刃，出应招募。
是时千众万骑，云屯雾合，师子踞坐林中，人莫敢近。
子即其前，父遂驯伏。于是乎亲爱忘怒，乃剚刃于腹
中，尚怀慈爱，犹无忿毒，乃至刳腹含苦而死。王曰：“斯
何人哉，若此之异也！”诱之以福利，震之以威祸。然后
具陈始末，备述情事。王曰：“逆哉！父而尚害，况非亲乎？
畜种难驯，凶情易动。除民之害，其功大矣；断父之命，
其心逆矣。重赏以酬其功，远放以诛其逆，则国典不
亏。”王言不二。于是装二大船，多储粮糗，毋留在国，周
给赏功。子女各从一舟，随波飘荡。其男船泛海，至此
宝渚，见丰珍玉，便于中止。其后商人采宝，复至渚中，
乃杀其商主，留其子女。如是繁息，子孙众多，遂立君
臣，以位上下，建都筑邑，据有疆域。以其先祖擒执师
子，因举元功而为国号。其女船者，泛至波剌斯西，神
鬼所魅，产育群女，故今“西大女国”是也。故师子国人
形貌卑黑，方“颐大颡。情性犷烈安忍鸩毒。”斯亦“猛兽
遗种。故其人多勇健。”斯一说也。

《佛法所记》则曰：“昔在宝洲大铁城中，五百罗刹女之
所居也。城楼之上竖二高幢，表吉凶之相，有吉事吉
幢动，有凶事凶幢动。恒伺商人至宝洲者，便变为美
女，持香花奏音乐，出迎慰问，诱入铁城，乐䜩欢会，已
而置铁牢中，渐取食之。时赡部洲有大商主僧伽者，
其子字僧伽罗，父既年老代知家务，与五百商人入”
海采宝，风波飘荡遇至宝洲。时罗刹女望吉幢动，便
赍香花鼓奏音乐，相携迎候诱入铁城。商主于是对
罗刹女王欢娱乐会。自馀商侣各相配合，弥历岁时
皆生一子。诸罗刹女情疏故人欲幽之铁牢更伺商
侣。时僧伽罗夜感恶梦，知非吉祥，窃求归路，遇至铁
牢，乃闻悲号之声，遂升高树问曰：“谁相拘系而此怨
伤？”曰：“尔不知耶？城中诸女并是罗刹，昔诱我曹入城
娱乐。君既将至幽牢我曹渐充所食今已大半，君等
不久亦遭此祸。”僧伽罗曰：“当图何计可免危难？”对曰：

曰：“尔辈各执我毛鬣不回顾者，我济，汝曹，越海免难。”
至赡部洲吉达乡国。诸商人奉指告专一无贰。执其
毛鬣天马，乃腾骧云路，越济海岸。诸罗刹女忽觉夫
逃，递相告语异其所去，各携稚子凌虚往来，知诸商
人将出海滨，遂相召命飞行远访。尝未逾时，遇诸商
侣，悲喜俱至，涕泪交流，各掩泣而言曰：“我惟感遇幸
会良人室家有庆恩爱已久，而今远弃妻子孤遗，悠
悠此心谁其能忍？幸愿留顾相与还城。”商人之心未
肯回虑，诸罗刹女策说无功，遂纵妖媚备行矫惑，商
侣爱恋情难堪忍，心疑去留身皆退堕。罗刹诸女更
相拜贺，与彼商人携持而去。僧伽罗者，智慧深固心
无滞累，得越大海免斯危难。时罗刹女王空还铁城，
诸女谓曰：“汝无智略，为夫所弃，既寡艺能，宜勿居此。”
时罗刹女王持所生子飞至僧伽罗前，纵极媚惑，诱
请令还。僧伽罗口诵神咒，手挥利剑，叱而告曰：“汝是
罗刹，我乃是人，人鬼异路，非其匹合，苦苦相逼，当断
汝命。”罗刹女知诱惑之不遂也，凌虚而去。至僧伽罗
家，谓其父僧伽曰：“我是某国王女僧伽罗，娶我为妻，
生一子矣。赍持宝货，来还乡国，泛海遭风，舟楫漂没，
唯我子母及僧伽罗，仅而获济。山川道阻，冻馁艰辛，
一言忤意，遂见弃遗，詈言不逊，骂为罗刹。归则家国
辽远，止则孤遗羁旅，进退无依，敢陈情事。”僧伽曰：“诚
如所言，宜时即入。”室居未久，僧伽罗至，父谓之曰：“何
重财宝而轻妻子？”僧伽罗曰：“此罗刹女也。”则以先事
具白父母，而亲宗戚属咸事驱逐。时罗刹女遂以诉
王，王欲罪僧伽罗，僧伽罗曰：“罗刹之女情多妖惑。”王
以为不诚也，而情悦其淑美，谓僧伽罗曰：“必弃此女，
今留后宫。”僧伽罗曰：“恐为灾祸。斯既罗刹食唯血肉。”
王不听僧伽罗之言，遂纳为妻。其后夜分飞还宝渚，
召馀五百罗刹鬼女共至王宫，以毒咒术残害宫中，
凡诸人畜食肉饮血，持其馀尸还归宝渚。旦日群臣
朝集，王门闭而不开，候听久之，不闻人语。于是排其
户、辟其门，相从趍进，遂至宫庭，阒其无人，唯有骸骨。
群官僚佐相顾失图，悲号恸哭，莫测祸源。僧伽罗具
告始末：“臣庶信然，祸自招矣。”于是国辅老臣群官宿
将，历问明德，推据崇高，咸仰僧伽罗之福智也。乃相
议曰：“夫君人者，岂苟且哉！先资福智，次体明哲。非福
智无以享宝位，非明哲何以理机务？僧伽罗者，斯其
人矣。梦察祸机，感应天马，忠以谏主，智足谋身。历运
在兹，惟新成咏。”众庶乐推，尊立之为王。僧伽罗辞不
获免，允执其中，恭揖群官，遂即王位。于是沿革前弊，
表式贤良。乃下令曰：“吾先商侣在罗刹国，死生莫测，
善恶不分。今将救难，宜整兵甲。拯危恤患，国之福也；
收珍藏宝，国之利也。”于是治兵浮海而往。时铁城上
凶幢遂动，诸罗刹女睹而惶怖，便纵妖媚出迎诱诳。
王素知其诈，令诸兵士口诵神咒，身奋武威，诸罗刹
《女蹎坠》退败，或逃隐海岛，或沉溺洪流。于是毁铁城
破铁牢，救得商人，多获珍宝。招募黎庶，迁居《宝洲》。建
都筑邑，遂有国焉。因以王名而为国号。《僧伽罗》者，则
《释迦如来本生》之事也。

僧伽罗国先时唯宗淫祀，佛去世后第一百年，无忧
王弟摩酰因陀罗，舍离欲爱，志求圣果，得六神通，具
八解脱，足步虚空，来游此国，弘宣正法，流布遗教。自
兹已降，风俗淳信，伽蓝百所，僧徒二万馀人，遵行大
乘上座部法。佛教至后二百馀年，各擅专门，分成二
部：一曰《摩诃毗诃罗住部》，斥大乘习小教；二曰“《阿跋》
邪”，祗釐住部。学兼二乘，弘演三藏。僧徒乃戒行贞洁，
定慧凝明，仪范可师，济济如也。

王宫侧有佛牙精舍，高数百尺，莹以珠珍，饰之奇宝。
精舍上建表柱，置钵昙摩罗伽大宝，宝光赫奕联晖，
照耀昼夜，远望烂若明星。王以佛牙日三灌洗，香水
香末或濯或焚，务极珍奇，式修供养。

佛牙精舍侧有小精舍，亦以众宝而为莹饰，中有金
佛像，此国先王等身而铸肉髻则贵宝饰焉。其后有
盗，伺欲窃取，而重门周槛，卫守清切。盗乃凿通孔道，
入精舍而穴之，遂欲取宝，像渐高远。其盗既不果求，
退而叹曰：“如来在昔修菩萨行，起广大心，发弘誓愿，
上自身命，下至国城，悲愍四生，周给一切。今者如何
遗像吝宝，静言于此，不明昔行。”像乃俯首，而授宝焉。
是盗得已，寻持货卖。人或见者，咸谓之曰：“此宝乃先
王金佛像顶髻宝也，尔从何获，来此鬻卖？”遂擒以白
王。王问所从得，盗，曰：“佛自与我，我非盗也。”王以为不
诚，命使观验，像犹俯首。王睹圣灵，信心淳固，不罪其
人，重赎其宝，庄严像髻，重置顶焉。像因俯首，以至于
今。

王宫侧建大厨，日营万八千僧食。食时既至僧徒持
钵受馔。既得食已各还其居。自佛教流被，建斯供养，
子孙承统继业。至今十数年来国中政乱未有定主，
乃废斯业。

国滨海隅，地产珍宝。王亲祠祭，神呈奇货。都人士子往来求采。称其福报，所获不同。随得珠玑。赋税有科。
国东南隅有迦山。岩谷幽峻神鬼游舍。在昔如来
于此说。《迦经》。〈旧曰楞伽经讹也〉
“国。南浮海数千里，至那罗稽罗洲。洲人卑小，长馀三
尺，人身鸟喙。既无谷稼，唯食椰子。那罗稽罗洲西浮
海数千里，孤岛东崖有石佛像，高百馀尺，东面坐，以
月爱珠为肉髻。月将回照，水即悬流，滂霈，崖岭临注
溪壑。时有商侣遭风飘浪，随波泛滥，遂至孤岛。海咸
不可以饮渴，乏者久之。”是时月十五日也。像顶流水，
众皆获济。以为至诚所感，灵圣拯之，于即留停，遂经
数日。每月隐高岩，其水不流。时商主曰：“未必为济我
曹而流水也。尝闻《月爱珠》，月光照即水流注耳。将非
佛像顶上有此宝耶？”遂登崖而视之，乃以月爱珠为
像。肉髻当见，其人说其始末。国西浮海数千里，至大
宝洲。无人居止，唯神栖宅。静夜遥望，光烛山川。商人
往之者多矣。咸无所得。自达罗毗茶国北入林野中。
历孤城。过小邑。凶人结党作害。羁旅行二千馀里。至
《恭建那补罗》国。

### 高宗总章三年师子国入贡

按《唐书高宗本纪》，不载。按《西域传》，“师子居西南海
中，延袤二千馀里，有棱伽山，多奇宝，以宝置洲上，商
舶偿直辄取去。后邻国人稍往居之，能驯养师子，因
以名国。总章三年，遣使者来朝。”

按《杜氏通典》杜环记，“师子国亦曰新檀，又曰婆罗门，
即南天竺也。国之北，人尽胡貌。秋夏炎旱，国之南，人
尽獠面。四时霖雨，从此始有佛法，寺舍人皆儋耳布
裹腰。”

### 睿宗景云二年十二月师子国遣使献方物

按：《唐书》本纪、列传俱不载。按《册府元龟》云云。

### 元宗天宝元年师子国遣使献方物

按《唐书元宗本纪》不载。按《西域传》：“天宝初，王尸罗
迷迦再遣使献大珠钿、金宝璎、象齿、白㲲。
天宝五载，师子国遣使来朝献。”

按：《唐书》本纪、列传俱不载。按《册府元龟》，“天宝五载
正月，师子国王尸逻迷伽遣婆罗门僧灌顶三藏阿
日伽跋折罗来朝，献钿金宝璎珞及贝叶梵写《大般
若经》一部，细白㲲四十张。”
天宝九载三月，师子国献象牙真珠。

按：《唐书》本纪、列传俱不载。按《册府元龟》云云。

### 肃宗宝应元年六月师子国遣使朝贡

按：《唐书》本纪、列传俱不载。按《册府元龟》云云。